જો કે એટલું ચોક્કસ કહી શકાય કે ચૂંટણી સમરાંગણમાં પેચીદા રાજકીય સમીકરણોએ ભલભલાને ભલે હંફાવી દીધા હોય, આમ છતાં ભાજપ અને કૉંગ્રેસના હાઈકમાન્ડે ભારે સંયમપૂર્વક શક્ય હોય એટલી તકેદારી રાખી, વધુમાં વધુ સમાજોને સાથે રાખી, મહદ્દ અંશે ગુણવત્તાના આધારે તથા પ્રાદેશિક સમતુલા જાળવવાનો જે રીતે પ્રયાસ કર્યો છે, તે કાબિલેદાદ છે. સ્થાનિક સ્તરે પ્રવર્તતા જૂથવાદ સામે ઝૂક્યા વગર હાઈકમાન્ડે તટસ્થ રહી મક્કમતાપૂર્વક જે રીતે હિંમતભર્યા નિર્ણયો કર્યા તેનો સકારાત્મક સંદેશ પણ કાર્યકર્તાઓ વચ્ચે ગયો છે. અંતમા, રાજનીતિના અપરાધીકરણની જે ચર્ચા દેશભરમાં છે તે જોતા અન્ય રાજ્યોની તુલનામાં ગુજરાતમાં તમામ પક્ષો અને અપક્ષ ઉમેદવારોની જે યાદી સામે આવી છે, તેનાથી ગુજરાતે અફસોસ કરવા જેવો નથી, જેની નોંધ લેવી રહી.